1. **Sodyba**

*„Ir išėjau pro sodą į laukus, kur baltas kelias tolumon“*(„Vizijos“7)

Vienas gražiausių Vytauto Mačernio bruožų buvo meilė gimtinei. Jaunasis poetas labai brangino savo gimtuosius namus Šarnelės kaime. Gimtoji sodyba – poeto vaizdinių kelias, vedęs jį į kūrybą ir amžinybę.Laiškuose draugams rašydavo, jog jo gimtinė yra pačioje gražiausioje pasaulio vietoje ir kad jis jaučiasi tos žemės dalimi. „Vizijų“ cikle poetas didžiavosi savo gentimi, savo šaknimis, džiūgavo esąs žemaičių bajorų ainis. Šarnelės namuose jis slėpėsi nuo purvino ir nejaukaus miesto triukšmo, ieškojo harmonijos ir nusiraminimo. Šviesiuosiuose kūrybos vaizdiniuose iškyla tėviškės dangaus melsvuma, pievų kvapai, „nakties auksinės žiburiai“. Maurotas prūdas, paežerys, tvirta senolių troba, trobos kampe – didysis alkierius, kuriame mąstė ir rašė, pro kurio langą žvelgė į sodą, į kelią, į Žvyrynėlio kalnelį. Lygiai 200 eilėraščių iš suskaičiuojamų 214 yra parašyti gimtojoje Mačernynėje. Pačius pirmuosius eilėraščius apie savo mylimą tėviškę poetas parašė dar besimokydamas Sedos progimnazijoje.